CELEX: 32021D1689
Language: mt
Date: 2021-09-17 00:00:00
Title: Deċiżjoni ta’ Implimentazzjoni tal-Kummissjoni (UE) 2021/1689 tas-17 ta’ Settembru 2021 dwar l-estensjoni tal-azzjoni li ħa l-Ministeru tas-Saħħa tal-Bulgarija li jippermetti t-tqegħid fis-suq u l-użu tal-prodotti bijoċidali Ecolab P3-Topax 66/Еколаб P3-Tопакс 66 u Ecolab BACFORCE EL 900/Еколаб БАКФОРС EL 900 f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2021) 6693) (It-test bil-Bulgaru biss huwa awtentiku)

21.9.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 333/1
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/1689
         tas-17 ta’ Settembru 2021
         dwar l-estensjoni tal-azzjoni li ħa l-Ministeru tas-Saħħa tal-Bulgarija li jippermetti t-tqegħid fis-suq u l-użu tal-prodotti bijoċidali Ecolab P3-Topax 66/Еколаб P3-Tопакс 66 u Ecolab BACFORCE EL 900/Еколаб БАКФОРС EL 900 f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill
         
            
               (notifikata bid-dokument C(2021) 6693)
            
         
         (It-test bil-Bulgaru biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari t-tielet subparagrafu tal-Artikolu 55(1) tiegħu,
         Billi:
         
                     (1)
                  
                  
                     Fis-16 ta’ Diċembru 2020, il-Ministeru tas-Saħħa tal-Bulgarija (“l-awtorità kompetenti”) adotta deċiżjoni f’konformità mal-ewwel subparagrafu tal-Artikolu 55(1) tar-Regolament (UE) Nru 528/2012, li tippermetti t-tqegħid fis-suq u l-użu tal-prodotti bijoċidali Ecolab P3-Topax 66/Еколаб P3-Tопакс 66 u Ecolab BACFORCE EL 900/Еколаб БАКФОРС EL 900 bħala prodotti diżinfettanti għas-superfiċji (“l-azzjoni”) sal-14 ta’ Ġunju 2021. F’konformità mat-tieni subparagrafu tal-Artikolu 55(1) ta’ dak ir-Regolament, l-awtorità kompetenti infurmat lill-Kummissjoni u lill-awtoritajiet kompetenti tal-Istati Membri l-oħra bl-azzjoni u bil-ġustifikazzjoni tagħha.
                  
               
                     (2)
                  
                  
                     Skont l-informazzjoni li tat l-awtorità kompetenti, l-azzjoni kienet meħtieġa biex titħares is-saħħa pubblika. Fil-11 ta’ Marzu 2020, l-Organizzazzjoni Dinjija tas-Saħħa ddikjarat pandemija tal-marda tal-coronavirus (COVID-19). Bħala miżura preventiva kontra t-tixrid tal-COVID-19 l-awtorità kompetenti rrakkomandat l-użu ta’ prodotti diżinfettanti li bi provi wrew li għandhom attività viruċidali għad-diżinfezzjoni ta’ faċilitajiet pubbliċi u ta’ postijiet tax-xogħol.
                  
               
                     (3)
                  
                  
                     L-Ecolab P3-Topax 66/Еколаб P3-Tопакс 66 u l-Ecolab BACFORCE EL 900/Еколаб БАКФОРС EL 900 fihom il-kloru attiv li jiġi rrilaxxat bħala sustanza attiva mill-ipoklorit tas-sodju. Il-kloru attiv li jiġi rrilaxxat mill-ipoklorit tas-sodju huwa approvat għall-użu fi prodotti bijoċidali diżinfettanti għas-superfiċji tat-tip 2 tal-prodotti (diżinfettanti u alkaċidi li mhumiex maħsuba għall-applikazzjoni diretta fuq il-bnedmin jew fuq l-annimali) u tat-tip 4 tal-prodotti (żoni tal-ikel u tal-għalf) kif iddefiniti fl-Anness V tar-Regolament (UE) Nru 528/2012.
                  
               
                     (4)
                  
                  
                     L-Ecolab P3-Topax 66/Еколаб P3-Tопакс 66 u Ecolab BACFORCE EL 900/Еколаб БАКФОРС EL 900 għandhom attività viruċidali ppruvata kontra l-virusijiet fl-involukru f’konformità mal-Istandard Ewropew EN 14476.
                  
               
                     (5)
                  
                  
                     Minn mindu faqqgħet il-pandemija tal-COVID-19, id-domanda għall-prodotti tad-diżinfezzjoni kienet estremament għolja fil-Bulgarija u b’hekk kien hemm skarsezzi mingħajr preċedent ta’ dawn il-prodotti fis-suq Bulgaru. Il-COVID-19 tippreżenta theddida serja għas-saħħa pubblika fil-Bulgarija u hu kruċjali li jkun hemm biżżejjed prodotti tad-diżinfezzjoni għall-kontroll tat-tixrid tagħha.
                  
               
                     (6)
                  
                  
                     Fil-11 ta’ Mejju 2021, il-Kummissjoni rċeviet talba motivata mingħand l-awtorità kompetenti biex titħalla testendi l-azzjoni f’konformità mat-tielet subparagrafu tal-Artikolu 55(1) tar-Regolament (UE) Nru 528/2012. It-talba motivata saret abbażi ta’ tħassib li s-saħħa pubblika jaf tkun ipperikolata mill-COVID-19 wara l-14 ta’ Ġunju 2021 u tqis il-fatt li hu kruċjali li fis-suq jitħallew jitpoġġew prodotti addizzjonali tad-diżinfezzjoni biex jitrażżan il-periklu kkawżat mill-COVID-19.
                  
               
                     (7)
                  
                  
                     Skont l-awtorità kompetenti, il-COVID-19 għadha tippreżenta periklu għas-saħħa pubblika u dan il-periklu għadu ma jistax jiġi indirizzat b’mod xieraq fil-Bulgarija f’kundizzjonijiet ta’ provvista limitata ta’ vaċċini, minkejja l-miżuri li jeżiġu li jintlibsu l-maskri fuq il-wiċċ, li tinżamm distanza fiżika u li jittieħed il-vaċċin kontra l-COVID-19.
                  
               
                     (8)
                  
                  
                     Barra minn hekk, skont l-awtorità kompetenti, jekk jitħallew fis-suq prodotti diżinfettanti addizzjonali jkun jista’ jinżamm suq divers ta’ prodotti diżinfettanti u jitnaqqas ir-riskju li jista’ jkun hemm minħabba nuqqas potenzjali ta’ dawn il-prodotti.
                  
               
                     (9)
                  
                  
                     Peress li l-COVID-19 għadha tippreżenta periklu għas-saħħa pubblika u dan il-periklu ma jistax jitrażżan b’mod xieraq fil-Bulgarija jekk fis-suq ma jkunx hemm prodotti diżinfettanti addizzjonali, jixraq li l-awtorità kompetenti titħalla testendi l-azzjoni.
                  
               
                     (10)
                  
                  
                     Billi l-azzjoni skadiet fl-14 ta’ Ġunju 2021, jenħtieġ li din id-Deċiżjoni jkollha effett retroattiv.
                  
               
                     (11)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            Il-Ministeru tas-Saħħa tal-Bulgarija jista’ jestendi l-permess għat-tqegħid fis-suq u l-użu tal-prodotti bijoċidali Ecolab P3-Topax 66/Еколаб P3-Tопакс 66 u Ecolab BACFORCE EL 900/Еколаб БАКФОРС EL 900 biex jintużaw bħala prodotti għad-diżinfezzjoni tas-superfiċji sas-17 ta’ Diċembru 2022.
         
         
            Artikolu 2
            Din id-Deċiżjoni hija indirizzata lill-Ministeru tas-Saħħa tal-Bulgarija.
            Għandha tapplika mill-15 ta’ Ġunju 2021.
         
         
            Magħmul fi Brussell, is-17 ta’ Settembru 2021.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 167, 27.6.2012, p. 1.